Voldtektsdømt tiltalt for ytterligere to voldtekter under soning

En 34 år gammel mann som soner en ni år lang voldtektsdom, skal på nytt møte i retten tiltalt for å ha voldtatt to mindreårige jenter under åpen soning.

11. mars 2014

Artikkelen er over seks år gammel

Rettssaken starter torsdag i Nordre Vestfold tingrett i Horten, skriver Tønsbergs Blad.

34-åringen fra Ålesund ble i 2007 dømt til ni års fengsel for blant annet seks voldtekter og sju tilfeller av seksuell omgang med mindreårige barn.

Etter å ha sonet tre år i Ålesund fengsel, ble mannen overført til Berg fengsel i Tønsberg. Etter hvert fikk 34-åringen tillatelse til å sone utenfor fengselet med fotlenke.

I slutten av august 2011 fikk mannen tillatelse til å kjøre egen bil til huset der han skulle sone. Mannen hadde tatt kontakt med en rekke jenter på internett. På vei fra fengselet og til soningshuset plukket han ifølge tiltalen opp en jente fra Re i Vestfold, som han kjørte til et skogholt og voldtok. På samme strekning skal han ha plukket opp ytterligere en jente, som han også forgrep seg på.

- Mannen er nå tiltalt for to nye tilfeller av seksuell omgang med mindreårige barn, sier statsadvokat Kjetil Omholt til avisa.

Publisert: 11.03.14 kl. 21:26